ເກົາຫຼີໃຕ້ ສືບຕໍ່ຊອກຫາ ຄົນໂດຍສານ ທີ່ອາດລອດ ຊີວິດມາໄດ້ ໃນເຮືອຂ້າມຟາກ ທີ່ຫລົ້ມ (ວີດີໂອ) 
ບັນດາ​ເຈົ້າ​ໜ້າ​ທີ່ໜ່ວຍ​ຍາມ​ຝັ່ງ ກ່າວ​ໃນ​ວັນ​ພະຫັດ​ມື້​ນີ້​ວ່າ ມີ 9 ຄົນ​ໄດ້​ຮັບ​ການ​ຢືນຢັນ​ວ່າ​ ເສຍ​ຊີວິດ​ໄປ​ແລ້ວ ແຕ່ຄາດ​ວ່າ ຈຳນວນ​ຜູ້ເສຍ​ຊີວິດ​ ຈະ​ເພີ່ມຂຶ້ນ​ອີກ ​ຢ່າງ​ຫຼວງ​ຫຼາຍ.
ພວກດຳນ້ຳຍັງສືບຕໍ່ຊອກຫາ ຄົນໂດຍສານ 287 ຄົນທີ່ ຫາຍສາບສູນໄປ ຫຼັງຈາກເຮືອຂ້າມຟາກລຳນຶ່ງຂວ້ຳ ຢູ່ ນອກຝັ່ງທະເລຂອງເກົາຫຼີໃຕ້ ໃນຕອນເຊົ້າວັນພຸດວານນີ້ ບັນດາເຈົ້າໜ້າທີ່ໜ່ວຍຍາມຝັ່ງ ກ່າວໃນວັນພະຫັດມື້ນີ້ວ່າ ມີ 9 ຄົນໄດ້ຮັບການຢືນຢັນວ່າ ເສຍຊີວິດໄປແລ້ວ ເຖິງຢ່າງ ໃດກໍດີ ຄາດວ່າ ຈຳນວນຜູ້ເສຍຊີວິດ ຈະເພີ່ມຂຶ້ນອີກຢ່າງ ຫຼວງຫຼາຍ ມາຮອດປັດຈຸບັນນີ້ ພວກນັກດຳນ້ຳຍັງບໍ່ສາມາດເຂົ້າໄປໃນ ເຮືອທີ່ຫລົ້ມ ນັ້ນໄດ້ ຍ້ອນກະແສນ້ຳແຮງ ແລະນ້ຳກໍຂຸ່ນ ຍັງບໍ່ເປັນທີ່ຈະແຈ້ງເທື່ອວ່າ ຍັງມີຜູ້ໃດລອດຊີວິດຢູ່ໃນເຮືອ ຫຼືບໍ ຊຶ່ງໄດ້ຈົມລົງເກືອບ ໝົດລຳ ຢູ່ໃນນ້ຳທີ່ມີອຸນຫະພູມ ພຽງແຕ່ 12 ດີກຣີ Celsius ເທົ່ານັ້ນ ລັດຖະມົນຕີຮັກສາຄວາມປອດໄພແລະປົກຄອງປະຊາຊົນ ຂອງເກົາຫຼີໃຕ້ ທ່ານ Kang Byung-kyu ກ່າວວ່າ ຈະພະຍາຍາມໃຊ້ພວກເຄື່ອງຈັກຍົກຂອງ ຍົກ ເຮືອລຳດັ່ງກ່າວ ຂຶ້ນມາຈາກນ້ຳ ທ່ານ Kang Byung-kyu ກ່າວວ່າ ບັນດາຄອບຄົວຂອງພວກຫາຍສາບສູນ ມີຄວາມໂກດແຄ້ນນຳລັດຖະບານ ທີ່ເຂົາເຈົ້າ ຮູ້ສຶກວ່າ ດຳເນີນການກູ້ໄພຊ້າຫລາຍ ຫລາຍໆຄົນໄດ້ກ່າວໂຈມຕີ ປະທານາທິບໍດີ Park Geun-hye ທີ່ໄດ້ເດີນທາງໄປໂອ້ລົມກັບເຂົາເຈົ້າ ໂດຍບໍ່ໄດ້ແຈ້ງໃຫ້ຮູ້ລ່ວງໜ້າ ຢູ່ທີ່ເກາະ Jindo ໃກ້ໆບ່ອນເກີດເຫດນັ້ນ ທ່ານນາງ ປັກ ໄດ້ພະຍາຍາມຈະໃຫ້ຄວາມໝັ້ນໃຈ ແກ່ພວກຄອບຄົວທີ່ໂສກເສົ້າເສຍ ໃຈວ່າ ທາງການກຳລັງເຮັດທຸກສິ່ງທຸກຢ່າງທີ່ສາມາດເຮັດໄດ້ ໃນການຊອກຫາ ແລະ ຊ່ວຍກູ້ໄພນັ້ນ ເຮືອຂ້າມຟາກ Sewol ນ້ຳໜັກ 6825 ໂຕນ ໄດ້ແລ່ນອອກຈາກທ່າເຮືອເມືອງ Incheon ໄປໃນຄືນວັນອັງຄານມື້ກ່ອນນີ້ ມຸ້ງໜ້າໄປຍັງເກາະ Jeju ນອກຝັ່ງທະ ເລ ກ້ຳຕາເວັນຕົກສຽງໃຕ້ຂອງເກົາຫຼີໃຕ້ ປະມານ 100 ຫຼັກກິໂລແມັດ ບັນດາເຈົ້າໜ້າທີ່ຍັງບໍ່ທັນໄດ້ຕັ້ງສາຍເຫດໃດໆຂຶ້ນມາເທື່ອກ່ຽວກັບໄພພິບັດດັ່ງກ່າວ ແຕ່ພວກທີ່ລອດຊີວິດມາໄດ້ບາງຄົນລາຍງານວ່າ ໄດ້ຍິນສຽງດັງກະທົບຢ່າງແຮງ ກ່ອນເຮືອຈະງ່ຽງ ແລະເລີ້ມຈົມນ້ຳລົງ